CELEX: C2006/178/30
Language: sk
Date: 2006-07-29 00:00:00
Title: Vec C-213/06P: Odvolanie podané  9. mája 2006 : Európska agentúra pre obnovu (EAO) proti rozsudku Súdu prvého stupňa (štvrtá komora) z  23. februára 2006  vo veci T-471/04, Georgios Karatzoglou/Európska agentúra pre obnovu (EAO)

29.7.2006   
            
            
               SK
            
            
               Úradný vestník Európskej únie
            
            
               C 178/19
            
         Odvolanie podané 9. mája 2006: Európska agentúra pre obnovu (EAO) proti rozsudku Súdu prvého stupňa (štvrtá komora) z 23. februára 2006 vo veci T-471/04, Georgios Karatzoglou/Európska agentúra pre obnovu (EAO)
   (Vec C-213/06P)
   (2006/C 178/30)
   Jazyk konania: angličtina
   Účastníci konania
   
      Odvolateľka: Európska agentúra pre obnovu (EAO) (v zastúpení: S. Orlandi, A. Coolen, J.-N. Louis a E. Marchal, advokáti, a K. Niafas, splnomocnený zástupca)
   
      Ďalší účastník konania: Georgios Karatzoglou
   Návrhy odvolateľky
   
               —
            
            
               zrušiť rozsudok štvrtej komory Súdu prvého stupňa z 23. februára 2006 vo veci T-471/04 (Georgios Karatzoglou/Európska agentúra pre obnovu) v celom rozsahu,
            
         
               —
            
            
               rozhodnúť vo veci samej,
            
         
               —
            
            
               zamietnuť žalobu o neplatnosť rozhodnutia EAO z 26. februára 2004, ktorým sa žalobcovi v konaní na prvom stupni ukončuje zmluva ako dočasnému zamestnancovi,
            
         
               —
            
            
               zaviazať žalobcu v konaní na prvom stupni a odporcu v odvolacom konaní na náhradu trov konania.
            
         Odvolacie dôvody a hlavné tvrdenia
   Odvolateľka tvrdí, že Súd prvého stupňa, po tom čo zmluvu, ktorú podpísal odporca, považoval za zmluvu uzavretú na dobu neurčitú, vykonal nesprávne právne posúdenie tým, že rozhodol, že Európska agentúra pre obnovu (ďalej len „EAO“) môže zmluvu ukončiť iba v dvoch prípadoch – podstatné zníženie alebo skončenie prevádzky EAO – čo by sa rovnalo posúdeniu predmetnej zmluvy ako zmluvy uzavretej na dobu určitú, trvanie ktorej závisí od týchto dvoch kritérií.
   Odvolateľka ďalej uvádza, že Súd prvého stupňa týmto rozhodnutím vykonal nesprávne právne posúdenie, pretože nariadenie Rady č. 2667/2000 (1), ktoré stanovuje pravidlá týkajúce sa činnosti EAO, tejto agentúre zakazuje zaväzovať sa na takúto povinnosť, keďže EAO je povinná obmedzovať zamestnávanie zamestnancov do takej miery, ako je to nevyhnutne potrebné vzhľadom na stále sa vyvíjajúce potreby EAO.
   Odvolateľka napokon tvrdí, že ak by EAO vytvorila legitímnu dôveru, že k ukončeniu zmluvy odporcu nedôjde okrem osobitného prípadu značného zníženia jej prevádzky, takáto dôvera by bola protizákonná vzhľadom na povinnosť vyplývajúcu z Podmienok zamestnávania ostatných zamestnancov Európskych spoločenstiev a nariadení Rady týkajúcich sa vytvorenia a činnosti EAO.
   
      (1)  Ú. v. ES L 305, 7.12.2000, s. 7; Mim. vyd.11/034, s. 308.